Zim-verkiesing skop afRobert en Grace Mugabe, Sondag by hul huis. Foto: ANA Die eerste nasionale verkiesing sedert die bedanking van die voormalige president Robert Mugabe vind vandag (Maandag) in Zimbabwe plaas. Sowat 10 000 stemlokale reg oor dié land het teen 07:00 oopgemaak en sluit weer om 19:00. Altesaam 71 000 polisiebeamptes sowel as buitelandse waarnemers monitor die verkiesing. Die voorlopers in die stryd om die presidentskap is Emmerson Mnangagwa van Zanu-PF en Nelson Chamisa van die MDC-alliansie. Die dag is as ŉ openbare vakansiedag in Zimbabwe verklaar. Mugabe het die afgelope naweek ŉ perskonferensie by sy woning aangebied waartydens hy na Mnangagwa gekap het en gesê het hy sal nie vir dié stem wat hom “onderdruk” het nie. Mugabe het gesê Mnangagwa is ŉ “harde werker”, maar iemand “wat nie altyd eerlik is nie”. Mnangagwa, wat Mugabe se pos beklee het nadat die land se weermag moes ingegryp, het op sosiale media teenoor Mugabe uitgevaar en in ŉ video gesê dit is nou duidelik dat Chamisa ŉ ooreenkoms met Mugabe gesmee het. “Ons kan nie meer glo dat Chamisa se voornemens is om Zimbabwe te transformeer en te herbou nie,” het Mnangagwa gesê. “Die keuse is duidelik. Julle stem óf vir Mugabe onder die dekmantel van Chamisa, of julle stem vir ŉ nuwe Zimbabwe onder my leierskap en dié van Zanu PF. Regte verandering is op pad en ons moet almal deel wees daarvan.” Intussen sal meer amptenare nog tot Vrydag by die Beitbrug-grenspos tussen Limpopo en Zimbabwe ontplooi wees om te verseker grensposdienste verloop glad. Waarnemers en ambassades het vertroue uitgespreek in die land se gereedheid om die verkiesing te hou en het alle politieke partye versoek om die oppergesag van die wet op die stemdag te respekteer.